COM7 วอลุ่มทะลัก-บวก 7% ทุบสถิติ “ออลไทม์ไฮ” ลุ้นกำไร Q1 โตแรง!
COM7 วอลุ่มทะลัก-บวก 7% ทุบสถิติ “ออลไทม์ไฮ” ลุ้นกำไร Q1 โตแรง!
7 เม.ย. 2564

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ณ เวลา 16.04 น. อยู่ที่ระดับ 68.25 บาท บวก 4.75 บาท หรือ 7.48% ด้วยมูลค่าซื้อขาย 1.7 พันล้านบาท ราคาหุ้นทำนิวไฮต่อเนื่อง โดยนับตั้งแต่เข้าตลาดฯเมื่อวันที่ 10 ส.ค.2558

โดยบล. ทิสโก้ ระบุในบทวิเคระาห์ว่า แนะนำเป็น “ซื้อ” COM7 ด้วยมูลค่าเหมาะสม 66.25 บาท โดยมีปัจจัยบวกจาก 1) คาดผลประกอบการไตรมาส 1/2564 อยู่ที่ 483 ล้านบาท เติบโตเพิ่มขึ้น 68% จากงวดเดียวกันของปีก่อน โดยจากความต้องการสินค้าทั้ง Apple และอุปกรณ์คอมพิวเตอร์ที่สูงต่อเนื่อง 2) การเป็นผู้นำในตลาดค้าปลีกสินค้าไอทีที่จะเติบโตไปพร้อมกับการเปลี่ยนผ่านเทคโนโลยี 4G เป็น 5G ซึ่งจะสร้างความต้องการโทรศัพท์เคลื่อนที่รวมถึงสินค้าเกี่ยวเนื่องไปอีกอย่างน้อย 2 ปี
ขณะที่ก่อนหน้านี้ นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า บริษัทตั้งเป้าหมายรายได้จากการขายในปี 2564 เติบโตไม่ต่ำกว่า 10% จากปีก่อน เนื่องจากความต้องการสินค้าไอทีและสินค้าเทคโนโลยีเพิ่มขึ้นต่อเนื่อง รวมทั้งการมาของ 5G ที่จะสอดรับพฤติกรรมใหม่ของผู้บริโภค คาดว่าจะช่วยกระตุ้นยอดขาย
นอกจากนี้ ในช่วงไตรมาส 1/2564 จะมีระยะเวลาในการขายจาก iPhone 12 มากขึ้น เพราะจากการเปิดตัวที่ช้าในช่วงปลายปี 2563 (มีการขายเพียง 35 วัน) จะช่วยหนุนให้ผลการดำเนินงานในไตรมาส 1/2564 เติบโต และหากการเปิดตัวสินค้าใหม่ตระกูล iPhone ยังดำเนินตามแผน คือ จะเปิดตัวรุ่นใหม่ช่วงเดือนตุลาคมของทุกปีจะช่วยหนุนยอดขายทั้งปี 2564 ด้วย
สำหรับในปี 2564 บริษัทวางกลยุทธ์ขยายสาขาเพิ่มเป็น 1,000 สาขา จาก ณ วันที่ 31 ธันวาคม 2563 บริษัทมีสาขารวม จำนวน 911 สาขา และน่าจะมีโอกาสต่อยอดไปยังธุรกิจใหม่ ๆ จากการที่ COM7 เข้าไปเป็นถือหุ้นใหญ่ของบริษัท เน็คซ์ แคปปิตอล จำกัด (มหาชน) หรือ NCAP ซึ่งเป็นหนึ่งในผู้นำธุรกิจให้บริการสินเชื่อเช่าซื้อรถจักรยานยนต์และดำเนินธุรกิจด้านไฟแนนซ์ เบื้องต้นคาดน่าจะเห็นความร่วมมือระหว่าง COM7 และ NCAP ชัดเจนขึ้นภายในปี 2564
ขณะที่บริษัทตั้งงบลงทุนเพื่อใช้ขยายสาขาและลงทุนในกิจการเดิมรวมไว้ที่ประมาณ 300 ล้านบาท และเตรียมเงินไว้สำหรับลงทุนในธุรกิจอื่น ๆ เพิ่มเติมอีก 500–1,000 ล้านบาท เพื่อเพิ่มจุดแข็ง และการเติบโตอย่างรวดเร็ว ซึ่งปัจจุบันอยู่ระหว่างพูดเจรจากับพันธมิตร แต่ยังไม่สามารถเปิดเผยรายละเอียดได้